Politiet forsøger at sikre spor og foretage forhøringer i området.

Nordjyllands Politi er i øjeblikket til stede i området omkring Kastetvej i Aalborg. Det sker i forbindelse med en konkret efterforskning af en voldtægt, der skete tidligt fredag morgen. En ung kvinde var natten til fredag på vej hjem fra byen. Mellem klokken 04 og 04.30 blev hun væltet omkuld af en ukendt gerningsmand på Kastetvej ud for nummer 2, hvorefter hun blev udsat for en voldtægt. Borgere skal forholde sig, som de plejer Politiet er mødt op på adressen med hunde for at sikre spor, foretage afhøringer og lave tekniske undersøgelser, mens den unge kvinde sidder til afhøring hos politiet. - Vi er ved at undersøge de nærmere omstændigheder i denne alvorlige sag, siger Lene Madsen, der er efterforskningsleder og politikommissær ved Nordjyllands Politi. Ifølge Nordjyllands Politi skal borgere i området forholde sig, som de plejer. Hvis man har oplysninger i sagen, skal man ringe til politiet på 114. - Det er, hvis man for eksempel har set eller hørt noget i området omkring gerningstidspunktet, siger Lene Madsen.